Talle dood ná ontploffing waar Ethiopiese minister praatAbiy Ahmed waai vir die skare (AP/Mulugeta Ayene) ŉ Bomontploffing by ŉ byeenkoms in Addis Ababa wat bedoel was om steun aan die land se nuutaangestelde eerste minister te toon het dié naweek talle lewens geëis. Abiy Ahmed, wat in April vanjaar as eerste minister aangestel is, het dié nuus bevestig. Die dagblad Khaleej Times berig die ontploffing het glo plaasgevind kort nadat Ahmed sy toespraak by Meskel Square in die land se hoofstad gelewer het. “ŉ Paar Ethiopiërs is beseer,” het hy in ŉ regstreekse televisieuitsending gesê. “Daar is ook talle wat hulle lewe verloor het.” Ahmed het die voorval bestempel as ŉ “onsuksesvolle poging deur magte wat nie Ethiopië verenig wil sien nie”. Seyoum Teshome, ŉ lid van die komitee wat die byeenkoms gereël het, het aan dié dagblad gesê die verdagte het ŉ handgranaat gebruik en dit “na die verhoog probeer slinger waar Ahmed gepraat het”. Ahmed het ŉ reeks radikale hervormings uiteengesit sedert sy amp in April. Hy het vroeër vanjaar gesê hy is bereid om ŉ ooreenkoms te onderteken wat ŉ twee jaar lange oorlog tussen Ethiopië en Eritrea tot ŉ einde sal bring.